ET Euroopa Liidu Teataja L 327/6

EUROOPA KESKPANGA OTSUS,

21. oktoober 2014,

Euroopa Keskpanga poolt kohustusliku reservi kohaldamise üleminekusätete kohta pärast euro kasutuselevõttu Leedus

(EKP/2014/42)

(2014/781/EL)

EUROOPA KESKPANGA JUHATUS,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 19.1 ja artikli 46.2 esimest taanet,

võttes arvesse nõukogu 23. novembri 1998. aasta määrust (EÜ) nr 2531/98 kohustuslike reservide kohaldamise kohta Euroopa Keskpanga poolt (1),

võttes arvesse 12. septembri 2003. aasta määrust (EÜ) nr 1745/2003 (EKP/2003/9) kohustuslike reservide kohaldamise kohta (2),

võttes arvesse nõukogu 23. novembri 1998. aasta määrust (EÜ) nr 2532/98 Euroopa Keskpanga sanktsioonide rakendamise volituste kohta (3),

võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga poolt, (4) eelkõige selle artikli 5 lõiget 1 ja artikli 6 lõiget 4,

võttes arvesse Euroopa Keskpanga 24. septembri 2013. aasta määrust (EL) nr 1071/2013 rahaloomeasutuste sektori bilansi kohta (EKP/2013/33) (5),

ning arvestades järgmist:

(1) euro kasutusele võtmisest Leedus 1. jaanuaril 2015. aastal tuleneb, et Leedus asuvate krediidiasutuste ja nende filiaalide suhtes hakkavad alates sellest kuupäevast kehtima kohustusliku reservi nõuded.

(2) Nende asutuste integreerimiseks eurosüsteemi kohustuslike reservide süsteemi tuleb vastu võtta üleminekusätted sujuva integreerumise tagamiseks, ilma et nende liikmesriikide, mille rahaühik on euro, sealhulgas Leedu, krediidiasutustel lasuks ebaproportsionaalne koormus.

(3) Euroopa Keskpankade Süsteemi ja Euroopa Keskpanga põhikirja artikli 5 kohaselt kogub EKP riikide keskpankade kaasabil vajalikku statistilist informatsiooni kas riikide pädevatelt ametiasutustelt või otse majandussubjektidelt muu hulgas selleks, et tagada statistikavaldkonna õigeaegne ettevalmistus, arvestades euro kasutusele võtmist liikmesriigis,

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kasutatakse mõisteid „asutus”, „reservinõue”, „hoidmisperiood” ja „reservibaas” samas tähenduses kui määruses (EÜ) nr 1745/2003 (EKP/2003/9).

Artikkel 2

Üleminekusätted Leedus asuvatele asutustele

1. Erandina määruse (EÜ) nr 1745/2003 (EKP/2003/9) artiklist 7 kestab Leedus asuvate asutuste ülemineku hoidmisperiood 1.–27. jaanuarini 2015.

2. Iga Leedus asuva asutuse reservibaas ülemineku hoidmisperioodil määratakse kindlaks vastavalt nende bilansi koosseisule 31. oktoobril 2014. Leedus asuvad asutused teatavad oma reservibaasi Lietuvos bankas'ele vastavalt EKP rahandus- ja finantsstatistika aruandlusraamistikule, mis on kehtestatud määrusega (EL) nr 1071/2013 (EKP/2013/33). Leedus asuvad asutused, kes saavad rakendada määruse (EL) nr 1071/2013 (EKP/2013/33) artikli 9 lõikes 1 sätestatud erandit, arvutavad ülemineku hoidmisperioodi reservibaasi oma 30. septembri 2014 bilansi alusel.

3. Ülemineku hoidmisperioodi kohustusliku reservi arvutab välja kas Leedus asuv asutus või Lietuvos bankas. Osapool, kes arvutab välja kohustusliku reservi, esitab oma arvutuse teisele osapoolele, jättes talle piisavalt aega arvutust kontrollida ja esitada oma parandused. Osapooled kinnitavad arvutatud kohustusliku reservi koos parandustega hiljemalt 9. detsembril 2014. Juhul kui teavitatud osapool ei kinnita kohustusliku reservi suurust 9. detsembriks 2014, loetakse arvutatud summa kinnitatuks ja see kehtib ülemineku hoidmisperioodil.

4. Artikli 3 lõiked 2 kuni 4 kehtivad vajalike muudatustega (mutatis mutandis) Leedus asuvate asutuste suhtes, mis võimaldab neil oma reservibaasist esimesel hoidmisperioodil maha arvata mis tahes kohustused Leedus asuvate asutuste ees, olenemata sellest, et kohustusliku reservi arvutamise ajal ei ole neid asutuste nimekirjas, mille suhtes kohaldatakse määruse (EÜ) nr 1745/2003 (EKP/2003/9) artikli 2 lõike 3 kohustusliku reservi nõuet.

Artikkel 3

Üleminekusätted asutustele, mis asuvad teistes liikmesriikides, mille rahaühik on euro

1. Leedus asuvate asutuste ülemineku hoidmisperiood ei mõjuta määruse (EÜ) nr 1745/2003 (EKP/2003/9) artikli 7 kohaselt teistes liikmesriikides, mille rahaühik on euro, asuvate asutuste suhtes kohaldatavat hoidmisperioodi.

2. Teistes liikmesriikides, mille rahaühik on euro, asuvad asutused võivad otsustada oma reservibaasist hoidmisperioodidel 10. detsembrist 2014 kuni 27. jaanuarini 2015 ja 28. jaanuarist kuni 10. märtsini 2015 maha arvata kohustused Leedus asuvate asutuste ees, olenemata sellest, et kohustusliku reservi arvutamise ajal ei ole need asutused määruse (EÜ) nr 1745/2003 (EKP/2003/9) artikli 2 lõikes 3 nimetatud reservinõudega hõlmatud asutuste loetelus.

3. Teistes liikmesriikides, mille rahaühik on euro, asuvad asutused, kes soovivad maha arvata kohustused Leedus asuvate asutuste ees, arvutavad hoidmisperioodidel 10. detsembrist 2014 kuni 27. jaanuarini 2015 ja 28. jaanuarist kuni 10. märtsini 2015 oma kohustusliku reservi vastavalt oma bilansile 31. oktoobril 2014 ja 30. novembril 2014 ning esitavad aruande vastavalt määruse (EL) nr 1071/2013 (EKP/2013/33) III lisa 1. osale, osutades Leedus asuvatele asutustele kui EKP kohustusliku reservi süsteemi subjektidele.

See ei mõjuta asutuste kohustust esitada aruanne asjaomaste perioodide statistilise teabega vastavalt määruse (EL) nr 1071/2013 (EKP/2013/33) I lisa tabelile 1, osutades Leedus asuvatele asutustele kui välismaailmas asuvatele pankadele.

Tabelid esitatakse määrusega (EL) nr 1071/2013 (EKP/2013/33) kehtestatud tähtaegadel ja korras.

4. Hoidmisperioodideks, mis algavad 2014. aasta detsembris ning 2015. aasta jaanuaris, arvutavad liikmesriikides, mille rahaühik on euro, asuvad asutused, kes saavad kohaldada määruse (EL) nr 1071/2013 (EKP/2013/33) artikli 9 lõikes 1 sätestatud erandit ja soovivad maha arvata kohustused Leedus asuvate asutuste ees, oma kohustusliku reservi 30. septembri 2014 bilansside alusel ja esitavad aruande statistilise teabe kohta vastavalt määruse (EL) nr 1071/2013 (EKP/2013/33) III lisa 3. osale, osutades Leedus asuvatele asutustele kui EKP kohustusliku reservi süsteemi subjektidele.

See ei mõjuta asutuste kohustust esitada aruanne asjaomaste perioodide statistilise teabega vastavalt määruse (EL) nr 1071/2013 (EKP/2013/33) I lisa tabelile 1, osutades Leedus asuvatele asutustele kui välismaailmas asuvatele pankadele.

Statistiline teave esitatakse määrusega (EL) nr 1071/2013 (EKP/2013/33) kehtestatud tähtaegadel ja korras.

Artikkel 4

Jõustumine ja kohaldamine

1. Käesolev otsus on adresseeritud Lietuvos bankas'ele, Leedus asuvatele asutustele ja teistes liikmesriikides, mille rahaühik on euro, asuvatele asutustele.

2. Käesolev otsus jõustub 1. novembril 2014.

3. Juhul kui käesolevas määruses puuduvad erisätted, kohaldatakse määruste (EÜ) nr 1745/2003 (EKP/2003/9) ja (EL) nr 1071/2013 (EKP/2013/33) sätteid.

Frankfurt Maini ääres, 21. oktoober 2014 EKP president Mario DRAGHI

(1) EÜT L 318, 27.11.1998, lk 1.

(2) ELT L 250, 2.10.2003, lk 10.

(3) EÜT L 318, 27.11.1998, lk 4.

(4) EÜT L 318, 27.11.1998, lk 8.

(5) ELT L 297, 7.11.2013, lk 1.